《观太原丞相寄惠紫霞园庵新居诗和太素先生》
宋代·陈襄

翠竹庵前白藕池，修真常惜寸阴移。
别生五气根原固，妙乐三阴出处宜。
黄阁主人思访道，绛纱弟子许观颐。
兴来即到维摩室，岂待留侯脱屣时。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。